Fordította Gyárfás Vera

A fordítás alapjául szolgáló kiadás:

Allen Carr’s Easy Way to Quit Smoking Without Willpower

Arcturus Publishing Limited, London, 2022

Original Text Copyright © Allen Carr’s Easyway (International) Limited, 2020

Magyar kiadás © Park Kiadó, Budapest, 2025

Hungarian translation © Gyárfás Vera, 2024

Minden jog fenntartva

Jackie-nek, Emilynek, Harrynek és Sidnek,
és mindenekelőtt a csodálatos Joyce Carrnak

ALLEN CARR

Allen Carr több mint harminc évet élt láncdohányosként. Számtalan elvetélt leszokási kísérlet után 1983-ban sikerült napi 60–100 szálról nullára csökkentenie az adagot, mindezt akaraterő és hízás nélkül. Rádöbbent, hogy rátalált valamire, amit az egész világ várt már – a leszokás egyszerű módszerére –, és fejébe vette, hogy segít minden dohányosnak.

Módszere elsöprő sikerének köszönhetően széles körben megismerték a nevét, ő lett a leszokás első számú szakértője, és központjainak hálózata ma már a világ minden szegletében megtalálható. Első könyve – Leszokni a dohányzásról? Így könnyű! – több mint 14 millió példányban kelt el, azóta is globális sikerkönyv, több mint 40 nyelvre lefordították. Az Allen Carr-féle Easyway-központokban több százezer dohányos szokott már le, és akinek mégsem sikerült, visszakapta a pénzét.

Allen Carr zseniális módszerét ma már egy sor függőség és egyéb probléma esetén alkalmazzák, legyen szó testsúlyról, alkoholról, adósságról, szerencsejátékról vagy finomított cukorról.

Az Allen Carr-féle Easyway-módszerrel kapcsolatos további információkért látogass el a www.allencarr.com oldalra.

Allen Carr módszerével könnyű leszokni a dohányzásról

A szabadulásod kulcsa

BEVEZETÉS

Mégis hogyan lehetne folytatni minden idők legnagyobb példányszámban eladott, leszokást segítő könyvét? A rövid válasz: „Körültekintéssel.” Valamivel hosszabban azt felelhetném, hogy összeszedtünk mindent, amit az elmúlt 35 év során kiderítettünk és kifejlesztettünk, amikor is becslések szerint 30 millió dohányossal foglalkoztunk az Egyesült Államokban és szerte a világon – ez 30 millió, a dohányzás béklyóitól megszabadult embert jelent –, és bár ezt most még talán nehezen hiszed el, te lehetsz a következő.

Tudod, mit tartasz a kezedben? Allen Carr „könnyen-gyorsan” módszerének legnaprakészebb, modernizált, legjobb gyakorlatokat tartalmazó változatát. Meglátod, hogy kiszabadít a dohányzás, az e-cigaretta, a rágódohány, a snüssz és az összes többi nikotinos termék igájából, mindezt egyszerűen és élvezetesen. Amikor Allen Carr így nyilatkozott a Leszokni a dohányzásról? Így könnyű! első kiadásában, senki nem hitt neki, módszerének jelenlegi frissítése mögött viszont már ott áll az első bekezdésben említett rendkívüli eredmény.

De hát a dohányzásról és az e-cigizésről nem lehet egyik pillanatról a másikra leszokni! Van, akinek hónapokba vagy évekbe telik, és még azután is gyötri a vágy a pöfékelés után. Láncdohányosként én is így okoskodtam: „Persze, jó lenne leszokni, de most nincs erre időm, egyébként is, végigpróbáltam a világ összes módszerét, minek kísérleteznék tovább?”

Égett a kezem alatt a munka, sikeres karriert vittem, és az ezzel járó nyomással küszködve úgy éreztem, a cigaretta a serkentőszerem, oldja a stresszt, segít ellazulni és koncentrálni, és jó falatként, jutalomként meg-megszakítja a napomat (láncdohányosként erre nagyjából 10 percenként került sor!). Meggyőződésemmé vált, hogy a dohányzás nyilvánvaló hátrányai ellenére képtelen lennék cigaretta nélkül élni. Számtalan dohányos tartja magát „reménytelen esetnek”, én is beálltam közéjük, és úgy döntöttem, inkább élem a dohányosok rövid, de számomra boldognak tűnő napjait, mint a nem dohányzók hosszú, nyomorúságos életét. Hogy mi járt a fejemben? „Tegyük fel, leszokom – és akkor mi van? Ki akarná nyomorúságosan tengetni élete hátralévő napjait?”

Hatalmas szerencsémre találtam valakit, aki végre a szemembe vágta az igazságot. Körülbelül húsz évvel ezelőtt felkerestem Allen Carr első londoni klinikáját. Egy percig sem hittem el, hogy képes lesz leszoktatni a napi 80 szálas függőségemről. Az igazság az, hogy nem is magamtól jelentkeztem a klinikán. Megbeszéltem a feleségemmel, hogy ha a tanfolyam végére sem szokom le a dohányzásról, legalább egy évig nem nyaggat a leszokással. Nálam (és talán a feleségemnél) jobban senki sem lepődött meg és örült, amikor Allen Carr Easyway-módszere megszabadított a függőségtől.

Ha egy kicsit is nyitottabb vagyok, nem lepődtem volna meg. Mire megjelentem a tanfolyamon, Allen már dohányosok millióit szoktatta le a szemináriumai és a könyvei segítségével. A bizonyítékok szemmel láthatóak voltak, de mivel láncdohányosként az egész életem „a következő cigi” köré szerveződött, vak maradtam. Valószínűleg én voltam a legreménytelenebb nikotinfüggő. Visszatekintve be kell látnom, hogy a lényem egy része nem is akarta megpillantani a valóságot. Csak a saját, külön bejáratú kijózanító élményem győzhetett meg.

Jó harminc éven át Allen maga is láncdohányos volt, napi 60–100 szálat szívott. Az akupunktúra kivételével minden hagyományos és kevésbé hagyományos módszert kipróbált, sikertelenül. Végül – hozzám hasonlóan – már a próbálkozást is feladta, mondván, „aki egyszer dohányos volt, mindig az marad”. Ám ekkor felfedezett valamit, ami újabb próbálkozásra sarkallta.

Ő maga így fogalmazott: „Egyik napról a másikra százról nullára csökkentettem a napi adagomat – mégsem lettem mogorva, nem éreztem veszteséget, ürességet vagy depressziót. Ellenkezőleg, élveztem a folyamatot. Már akkor nem dohányzónak vallottam magam, amikor elnyomtam az utolsó csikket, és azóta sem éreztem vágyat, hogy rágyújtsak.”

Allen számára valóságos reveláció volt ez, és mindjárt megértette, hogy a módszer segítségével bármelyik dohányos képes lesz a leszokásra, méghozzá:

KÖNNYEN, GYORSAN ÉS FÁJDALOMMENTESEN
AKARATERŐ, SEGÉDESZKÖZÖK, PÓTLÉKOK ÉS TRÜKKÖK NÉLKÜL
SZORONGÁS, DEPRESSZIÓ ÉS ELVONÁSI TÜNETEK NÉLKÜL
SÚLYGYARAPODÁS NÉLKÜL

A barátait és a rokonait kérte fel a kísérleti nyúl szerepére, a következő lépésben pedig feladta könyvvizsgálói karrierjét, és létrehozta a leszokást segítő első központot. A módszernek az EASYWAY nevet adta, és olyan sikerre vitte, hogy ma már a világ több mint 50 országában és 150 városában működnek az Allen Carr-féle Easyway-központok. A módszerére épülő sikerkönyveket már több mint 40 nyelvre lefordították, és ez a szám évről évre növekszik.

Allen hamar megértette, hogy a módszere más problémákra is alkalmazható. Azóta tízmilliók szoktak le a segítségével a dohányzásról, az ivásról, a kokain és egyéb tiltott szerek fogyasztásáról, de a módszer segít a cukorfüggőség, a mértéktelen evés és a repüléstől való félelem leküzdésében is, nem beszélve a szerencsejáték-, a vásárlás- és a digitális-/közösségimédia-függőség megszüntetéséről.

Allen és a szememben varázslatosnak tűnő módszere annyira inspiráló volt számomra, hogy felkerestem őt és Robin Hayley-t (ma már ő az Allen Carr-féle Easyway elnöke), és megállás nélkül nyüstöltem őket, hogy én is részt vehessek a tömegek leszoktatására irányuló vállalkozásban. Szerencsére sikerült meggyőznöm őket, és életem egyik meghatározó élménye, hogy Allentől és Robintól tanulhattam. Óriási megtiszteltetés, hogy Allen utóbb már nemcsak coachként és mentorként, hanem barátként is jelen volt az életemben.

Az elmúlt húsz évben több mint 30 000 dohányosnak segítettem Allen első, londoni központjában, az Egyesült Államokban és a világ minden táján. Az a megtiszteltetés ért, hogy egy csapat élén elvihettem a módszerét New Yorktól Mexikóvárosig, Los Angelestől Moszkváig, Milwaukeetól Szingapúrig, Sydney-től Santiagóig és tovább.

Allen a lelkemre kötötte, hogy tegyünk meg mindent az öröksége életben tartásáért, így a videókat felváltottuk DVD-kkel, és a központok mellett alkalmazásokat, számítógépes játékokat, hangoskönyveket és online programokat kínálunk, és egyre kijjebb toljuk a határainkat, hogy lépést tartsunk az újabb és újabb digitális lehetőségekkel.

A fantasztikus siker titka egyetlen egyszerű igazság – ezt fedezte fel Allen a puszta véletlennek köszönhetően, majd továbbadta a hozzám hasonlók tízmillióinak. Ezt a sok embert az köti össze, hogy egyikünk sem számított az életében ilyen horderejű változásra. Mind szkeptikusak voltunk, ugyanazokba az illúziókba ringattuk magunkat. Még mindig rengeteg dohányos él egyfajta rémálomban: elhiszik, hogy jólesik nekik a hagyományos és az e-cigi, hogy valamiért hasznos számukra, és biztosak benne, hogy nehéz vagy egyenesen lehetetlen leszokni.

A dohányzással és a nikotinfüggőség bármely formájával kapcsolatos igazságot továbbra is elhallgatják a használók, a függők, de még az egykori dohányosok többsége előtt is. Ez az oka, hogy az akaraterő segítségével leszokók még akkor is sóvárognak a cigaretta után, amikor már rég elnyomták az utolsó csikket. Szent meggyőződésük, hogy áldozatot hoznak, megvonnak maguktól valamit, ami élvezetet vagy támogatást ad, segíti a súlyuk kordában tartását, a társas életet és a stresszkezelést. Ha megérted az egyszerű igazságot és azt, hogy miként vonatkozik rád, kitörhetsz a nikotin csapdájából, és örökre felszabadulhatsz. Ehhez azonban egy különleges módszerre van szükség.

AZ ALLEN CARR-FÉLE EASYWAY-MÓDSZER MINDIG BEVÁLIK

Ez a könyv – ahogy az összes Easyway-könyv – segít megérteni az egyszerű igazságot. Azoknak a dohányosoknak szól, akik elfoglaltak, küzdenek a 21. század kihívásaival, és értékelik a lényegre törő tanácsokat. Nem akar bűntudatot kelteni, sértegetni, sem megfélemlíteni; később látni fogod, hogy mindez csak nehezíti a leszokást. A Leszokni a dohányzásról akaraterő nélkül logikusan felépített, könnyen követhető módszer, hogy gyorsan, fájdalommentesen és végleg lerakhasd a cigit.

Ha e-cigarettát vagy más, hevítésre épülő terméket használsz, esetleg hagyományos bagót rágsz, burnóttal vagy egyéb nikotinos termékkel élsz, ez a könyv neked szól.

A szöveg gördülékenysége érdekében általában a dohányzást emlegetem majd, ezért előre is elnézést kérek az e-cigarettázóktól, a rágódohányt használóktól vagy a snüsszözőktől, hogy folyton a cigarettát és a dohányzást emlegetem – tulajdonképpen minden szó ugyanúgy érvényes valamennyi nikotinos termék használatára.

A könyv olvasása közben egyetlen feladatod van: ne változtass semmit a dohányzási és nikotinfogyasztási szokásaidon. Az Allen Carr-féle Easyway szépsége éppen abban rejlik, hogy csak akkor kell leszoknod, amikor már teljesen készen állsz az utolsó cigarettádra.

Kizárólag engem terhel a felelősség, hogy a könyveink hűek legyenek Allen Carr eredeti módszeréhez. Felvetődött, hogy magamat tüntessem fel az Allen halála óta megjelent könyvek szerzőjeként. Ezt igen helytelennek érezném, hiszen minden új könyvünk szigorúan követi Allen zseniális Easyway-módszerét. Az új könyveinkben csak frissítettük és módosítottuk a formátumot, hogy naprakészebb legyen, és segítséget nyújtson mindazok számára, akik ma szeretnének megszabadulni a függőségüktől. Ma már például gondolnunk kell azokra is, akik különféle e-cigarettákat használnak, vagy nem a hagyományos cigi, szivar és pipa formájában fogyasztanak nikotint. Az elmúlt 35 évben riasztó mértékben nőtt a nikotinfüggők száma.

Olyan kérdésekre is ki kell térnünk, amelyek Allen eredeti könyvének megjelenése idején még nem voltak ilyen elterjedtek vagy ismertek.

Ilyesmire gondolok:

•önsértés;

•a dohányzás hatása az anyagcsere sebességére;

•hogyan vezet a nikotinfüggőség depresszióhoz és szorongáshoz;

•a dohányzás és a fű összefüggései;

•a közösségi média, a játékok és a streamingcsatornák hatása.

Ezekről mind először esik szó a módszer jelenlegi, 21. századi verziójában.

Vannak továbbá olyan kérdések is, mint az:

•étvágy és súlygyarapodás;

•stressz;

•rendszeres dohányzás/nikotinfüggőség;

•a tévé és a filmek hosszú távú hatása,

amelyeket mai kontextusban és az eredeti könyvhöz képest mélyebben és részletesebben tárgyalunk.

A módszer esszenciája éppoly világos, átlátható, könnyen alkalmazható és hatásos, mint mindig, ezért nemcsak a dohányzásnál, hanem egy sor más függőségnél és problémánál is használhatjuk. Legyen szó alkohol- vagy cukorfüggőségről, szerencsejátékról, pénzszórásról, a repüléstől való félelemről, tudatosságról, digitális-/közösségimédia-függőségről vagy akár „kemény drogokról”, a módszer egyszerűen, közérthetően és lényegre törően segít a támogatásra szorulóknak.

Semmi olyasmi nincs a könyvben, amit nem Allen írt, vagy nem írhatta volna akár ő is, ha még mindig velünk lenne. Éppen ezért a nem általa írt – modernebbre hangszerelt vagy általam hozzátett – történetek és analógiák Allen hangján szólnak, hogy zökkenőmentesen illeszkedjenek az eredeti szöveghez és módszerhez.

Megtiszteltetésnek érzem, hogy még életében szorosan együttműködhettem Allennel az Easyway-könyveken, hogy bepillantást nyerhettem abba a módszerbe, amely minden elképzelhető függőségre és problémára alkalmazható.

Együtt keresgéltük és térképeztük fel a módszer lehetséges fejlődési irányait. Kimondhatatlanul boldoggá tett, hogy Allen rám bízta létfontosságú küldetése folytatását. Alázattal fogadtam el és rendkívül komolyan veszem ezt a felelősségteljes feladatot.

Bevallom, nem sokat tudtam a függőségről, amíg a jó szerencse elém nem sodorta Allen Carrt. Nem elég, hogy megszabadított a függőségemtől, amely már régen a vesztemet okozta volna, hanem ő tanított meg mindenre, amit ma az addikcióról tudok: a működéséről, és arról, hogy az Easyway segíthet legyőzni, hiszen általa könnyen, fájdalommentesen és akaraterő nélkül szabadulhatunk meg a dohányzástól és a nikotintól.

Már csaknem húsz éve veszek részt Allen könyveinek írásában, mégis boldogan továbbítom a dicséretet és az elismerést annak a jeles személynek, akit illet: Allen Carrnak.

Saját örömteli tapasztalataim alapján kijelenthetem, hogy a módszer követése megváltoztatja az ember életét. És most engedd meg, hogy átadjalak annak az embernek és módszernek, amely a legnagyobb biztonságot jelenti számodra: Allen Carrnak és az Easywaynek.

John Dicey

az Allen Carr-féle Easyway globális vezérigazgatója
és vezető terapeutája, a Leszokni a dohányzásról
akaraterő nélkül társszerzője

ELŐSZÓ

Én voltam a világ legrosszabb dohányosa. A dohányosok közismerten a homokba dugják a fejüket – hiszen ha nem így tennének, hogyan tarthatnának ki egy olyan szokás mellett, amelyről pontosan tudják, hogy ártalmas és szégyenletes? A nikotinfüggőség magányossá tesz. Elvben társas tevékenységről van szó, ironikus módon a dohányosok mégis úgy érzik, hogy a probléma csak őket sújtja.

DE HIDD EL NEKEM:
NEM VAGY EGYEDÜL

Amikor ezt a könyvet olvasod, dohányosok millióinak jár ugyanaz a fejében: megoldást keresnek a dohányzás problémájára.

Az első, döntő lépést már megtetted, felmerült benned a gondolat, hogy leszokj a dohányzásról, az e-cigiről vagy a nikotin bármely más formájáról. Beláttad, hogy a dohányzás, a nikotinfogyasztás valamiért elszomorít. Még nem tudod pontosan, miért, de a dolog komolyra fordult, megoldást keresel. Akár magadtól találtál rá az Easywayre, akár – és ez a valószínűbb – egy barátod, kollégád, esetleg valamelyik híresség ajánlotta (ez utóbbi magától tette, nem a mi kérésünkre), légy nyugodt: jó kezekben vagy, és hiszed vagy sem, vár rád a szabadság.

Van, aki egész életében sikertelenül próbálkozik a leszokással. Mások minden átmenet nélkül felhagynak a dohányzással. Ha szerinted ennek az az oka, hogy minden dohányos más és más, gondold végig alaposabban. Valójában minden dohányos ugyanabban a kelepcében vergődik. Én magam is többször próbálkoztam sikertelenül, mire rátaláltam a módszerre, amellyel végleg leszoktam.

Hogy mi változott? Az, ahogy a problémához viszonyultam. A dohányosok többségéhez hasonlóan én is úgy éreztem, hogy a cigaretta örömöt ad, mankóként szolgál. Annak ellenére hittem ebben, hogy nem leltem élvezetet a dohányzásban, sőt kifejezetten nyomorultul éreztem magam tőle. Észre sem vettem, hogy rászedtek; hogy egyszerűen csak a leggonoszabb és legkifinomultabb csapdába estem, amelyet az ember és a természet valaha alkotott. Az agymosás és a függőség elegye elhitette velem, hogy a dohányzás jó és örömet okoz nekem.

Amint átláttam a szemfényvesztésen, már nem sóvárogtam többé utána, és segíthettem a többi nikotinfüggőnek, hogy könnyen, gyorsan, fájdalommentesen, akaraterő, pótszerek és elvonási tünetek nélkül leszokhassanak. A szabadság felé vezető utad első szakaszában el kell majd gondolkodnod, hogyan értelmezed a dohányzást, és véleményed szerint miért csinálod.

E szakasz végére megérted majd, hogy miért pöfékelsz, miért nem sikerült még leszoknod, hogyan torzítja és alakítja át a dohányzás a viselkedésedet, és milyen lépésekre van szükség, hogy végre elindulhass a szabadság felé.

Nincs más dolgod, mint követni az utasításokat.

Amíg el nem érsz a könyv végére, nem kell abbahagynod a dohányzást vagy más nikotintartalmú termék fogyasztását, még csak változtatnod sem kell a szokásaidon. Sőt kifejezetten arra kérlek, hogy ugyanúgy cigizz, mint eddig. Ne foglalkozz vele, hogy boldogsággal tölt el, hogy egyelőre még dohányozhatsz, ahogy azzal sem, hogy a könyv végi leszokás gondolata feszültté tesz, szorongást vagy szomorúságot okoz.

Hidd el, ebben a könyvben minden kérdésedre választ találsz, minden kételyedet eloszlatjuk, és a végére érve boldog nem dohányzóként kezdhetsz új életet. Semmit sem veszíthetsz, cserébe mindent megnyerhetsz.

Egyelőre még dohányos vagy, tehát ha rá akarsz gyújtani, csak hajrá! Fontos, hogy semmi olyat ne tegyél, amitől úgy érzed, megvonsz magadtól valamit. Később majd elmagyarázom, miért. Ha pedig már legalább egy napja nem dohányoztál, de ragaszkodsz az e-cigihez, a nikotinos rágóhoz vagy a nikotintapaszhoz, ne változtass e termékek használatán – ne próbáld csökkenteni vagy visszafogni a mennyiségüket.

Ha már egy ideje leálltál a nikotinfogyasztással, természetesen nem kell újra elkezdened – egyszerűen hagyd figyelmen kívül a dohányzás folytatására vonatkozó utalásokat, a könyv végére érve pedig megállapíthatod, hogy te már túl vagy az utolsó nikotinadagodon, tehát nincs szükséged még egy utolsó szippantásra.

Egyelőre csak annyit kell tudnod, hogy az Easyway fájdalommentes leszokást biztosít. Semmi szükség akaraterőre, csak kövesd az utasításokat, és látni fogod, milyen könnyű megszabadulni a nikotintól, és ami még fontosabb, ezt a szabadságot meg is tudod majd őrizni.

Ha készen állsz, vágjunk is bele.

1. FEJEZET MIÉRT DOHÁNYZOL?

A FEJEZET TARTALMA

• ISMERKEDÉS A NIKOTINNAL • MI AZ AZ „ELVONÁS”? • NINCS SZÜKSÉG AKARATERŐRE • A KIS SZÖRNY • LOGIKUS KÖVETKEZTETÉS • REMEK HÍREK • AGYMOSÁS

Amikor a dohányzás okait firtatjuk, a dohányosok a legkülönfélébb okokkal állnak elő. A helyes válasz szinte soha nem hangzik el. Mindenekelőtt tehát tisztázzuk, mi a dohányzásod vagy a nikotinfogyasztásod valódi oka.

ISMERKEDÉS A NIKOTINNAL

Amikor elszívsz egy cigarettát, belélegzed a nikotin nevű kábítószert. Kábítószer helyett nyugodtan használhatod a „méreg” szót is. Vegyük alaposan górcső alá ezt az anyagot!

A nikotin tiszta formában színtelen, olajos vegyület, amely már viszonylag kis mennyiségben is halálos méreg. Az emberiség nem ismer ennél gyorsabban ható függőséget okozó szert, még a heroin is lassabban fejti ki a hatását. Minden egyes szippantással mindössze hét perc alatt eljut egy dózisnyi nikotin a tüdő közvetítésével az agyba – vagyis hamarabb hat, mint a közvetlenül a véráramba fecskendezett heroin.

Ha egy cigaretta elszívása húsz szippantást igényel, akkor minden egyes cigi húsz dózist jelent… Mintha géppuskasorozattal küldenéd a nikotint a szervezetedbe.

A nikotin gyorsan belép a rendszerbe, de ugyanilyen gyorsan távozik is. Amint elnyomod a csikket, gyorsan csökken a szintje, és a kábítószer eltűnik a szervezetedből. Ha a cigaretta elszívása után megmérnéd a véred nikotinszintjét, az derülne ki, hogy fél óra alatt nagyjából a felére, egy óra alatt körülbelül a negyedére csökken. Ez meg is magyarázza, hogy a szabvány doboz miért pont húsz cigarettát tartalmaz, és hogy a dohányosok többsége miért átlagosan egy dobozt fogyaszt naponta. Egy óra elteltével az elvonás hatására újra szeretnél rágyújtani. Akkor se aggódj, ha olyan vagy, mint én voltam, azaz napi három-négy dobozzal is elszívsz. Ez nem jelenti azt, hogy nagyobb mértékben vagy függő, vagy hogy nehezebb lesz a leszokás.

A NIKOTIN NAGYON GYORSAN KIÜRÜL A SZERVEZETBŐL. NYOLC ÓRÁVAL A CSIKK ELNYOMÁSA UTÁN 97 SZÁZALÉKBAN NIKOTINMENTES VAGY, HÁROM NAPPAL UTÁNA PEDIG 100 SZÁZALÉKBAN

MI AZ AZ „ELVONÁS”?

A dohányosok többsége a leszokással járó szenvedés „borzalmas kínjait és sóvárgását” társítja ehhez a szóhoz. Pedig az elvonás fizikai tünetei olyan enyhék, hogy szinte észrevehetetlenek.

A félreértések elkerülése végett: amikor egy korábbi leszokási kísérletnél nagyon kellemetlen fizikai tüneteket tapasztaltál, azok valódiak voltak. Csak éppen nem a nikotin elvonása miatt jelentkeztek, hanem fizikai reakcióként egy mentális folyamatra – arra, hogy sóvárogsz a cigaretta után, de nem gyújthatsz rá.

Később részletesebben kifejtem ezt, de ha elvben el tudod fogadni ezt a tényt, máris hatalmas lépést tettél a felszabadulás felé. Ha még elvben sem tudod egyértelműen elfogadni, ne ess pánikba; vizsgáljuk meg a dolgot részletesebben.

A KELLEMETLEN FIZIKAI TÜNETEK VALÓDIAK – DE A FORRÁSUK EGY MENTÁLIS FOLYAMAT, NEVEZETESEN, HOGY SÓVÁROGSZ A CIGARETTA UTÁN, DE NEM GYÚJTHATSZ RÁ

Képzelj magad elé egy gyereket, akitől elvették a kedvenc játékát: valódi, mérhető fizikai tünetek jelentkeznek nála – vörös fej, dülledt szem, harag, dühroham, szorongó, feszült, bizonytalan érzés.

Ismerősen hangzik? Nem pont így érezted magad, amikor korábban megpróbáltál leszokni a dohányzásról, de nem sikerült? Pedig a gyerek nem egy kábítószer elvonásának fizikai tüneteit éli át; fizikai tünetei egy mentális folyamat eredményei: „AKAROM! NEM KAPHATOM MEG! ÁÁÁÁ!”

Amikor próbálsz megszabadulni a nikotinfüggőségtől, nem a nikotinelvonás, hanem a „cigit akarok” okozza az igazán kellemetlen tüneteket:

„CIGIT AKAROK! NEM KAPHATOM MEG! ÁÁÁÁ!”

A fizikai elvonási tünetként azonosított feszültség, szorongás, felajzottság és düh valójában erre a gondolati folyamatra adott reakció.

Csak azért akarod a cigit, mert úgy érzed, pozitív hatása lesz rád. Ha tehát elmagyarázom, hogy a cigaretta vagy a nikotin bármely formája nem ad neked semmit, és ha azt is megértetem veled, hogy milyen megtévesztés áldozata vagy, már nem fogsz vágyni a cigarettára. Ugye?

Akkor menjünk egy lépéssel tovább. Ha nem vágysz a cigire, akkor nincs is benned a „CIGIT AKAROK! NEM KAPHATOM MEG! ÁÁÁÁ!” érzés.

Ez nagyon sok emésztgetnivaló így egyszerre, különösen a folyamat legelején, de kérlek, olvasd el újra a „Mi az »elvonás«?” részt, hogy átismételd az olvasottakat. Ezen a ponton még nem várom el, hogy minden szavammal egyetérts, csak fontold meg a lehetőséget, hogy akár igazam is lehet.

Nem akarom előírni, ki mit tegyen. Tedd, amit jónak látsz. Mindössze ennyit üzenek: Ha le akarsz szokni a dohányzásról, olvasd Allen Carr könyveit.

Chrissie Hynde

NINCS SZÜKSÉG AKARATERŐRE

Amikor a dohányos megpróbál leszokni, elsősorban lelki nehézségekkel találja magát szemben, hiszen szeretne valamit, amit nem kaphat meg, és úgy érzi, ellen kell állnia a rágyújtás kísértésének.

Biztosan tapasztaltál már ilyesmit azokon az egykori dohányosokon, akik hónapok vagy akár évek óta nem gyújtottak rá, mégis a hajukat tépik a sóvárgástól. A szervezetükből teljesen kiürült a nikotin – tehát fizikai elvonásról szó sincs –, mégis szomjazzák a kábítószert. Nem a nikotinelvonás okozza a fizikai tüneteket, hanem a „szomjúhozás”. Most azonban nem kell ilyesmitől tartanod. Az Easyway megkímél a mentális küzdelemtől, itt nincs szükség akaraterőre.

A nikotinelvonás fizikai része annyira enyhe, hogy a dohányosok java része nincs tudatában, hogy dohányos éveinek minden napján és minden éjszakáján ez gyötri. A legtöbbjüknek soha fel sem tűnik. Nem éreznek mást, mint enyhe ürességet és bizonytalanságot – az éhséghez hasonlót –, amit úgy fordítanak le, hogy „valami hiányzik”.

A nikotin függőséget okozó anyag, nagyon gyorsan rá lehet szokni – elég hozzá egyetlen szál cigaretta –, de szerencsére ugyanilyen könnyű leszokni is. A nikotin néhány nap alatt teljesen kiürül a szervezetből. De akkor miért olyan nehéz letenni? Miért sóvárognak azok is cigaretta után, akik már hónapok vagy akár évek óta nem gyújtottak rá?

A FÜGGŐSÉG 1 SZÁZALÉKBAN FIZIKAI JELENSÉG, 99 SZÁZALÉKBAN FEJBEN ZAJLIK!

Ha ezt elfogadjuk, mindjárt értelmetlennek tűnik nikotintartalmú termékeket használni a függőség megszüntetéséhez.

Az e-cigaretta, a nikotintapasz és a nikotinos rágó, inhalátor és cukor csak a probléma 1 százalékára jelent megoldást, a fennmaradó 99 százaléktól, a lelki oldaltól nem kímél meg. Nem csoda, hogy eddig nem sikerült leszoknod. Ha a mentális résszel megküzdesz, az 1 százaléknyi fizikai függőséggel már könnyű dolgod lesz.

Amikor először segítettem dohányosoknak kiszabadulni a cigizés csapdájából, nehezen értettem meg velük, hogy függők. A mai felvilágosultabb időkben a dohányosok és e-cigarettázók nagy része már elfogadja a függőség diagnózisát.

A probléma abban rejlik, hogy meggyőződésük szerint csak attól lehetünk függők, ami örömet okoz, amit élvezünk, ami pozitívan hat ránk.

Mire végzel ezzel a könyvvel, már pontosan tudni fogod, hogyan működik valójában a függőség. És hidd el: egyáltalán nem arról szól, hogy „szereted” a kábítószert, hogy „örömet” vagy „élvezetet” okoz és „előnyt” nyújt.

Ha nem tudtad, hogy függő vagy, mielőtt kinyitottad ezt a könyvet, ha nem szívesen fogadod el a függőségedet, semmi baj. Olvass nyugodtan tovább, fontold meg a bizonyítékokat, és olvasás közben vond le a megfelelő következtetést. Nem kerül sor kellemetlen dolgokra, és csak akkor kell elszívnod az utolsó cigarettát, illetve elfogyasztanod az utolsó nikotinos terméket, ha utána örömmel teszed le.

A nikotinfüggők egy része vonakodva fogadja el, hogy függő. A társadalom sokkal könnyebben elfogadja a dohányzást, mint a heroinfogyasztást, és a dohányosok többsége szemében ez csak egy nehezen elhagyható „rossz szokás”, nem pedig kábítószerfüggés. Márpedig ha szabadulni akarsz, el kell fogadnod, hogy nikotinfüggő vagy. Ha nem tartod magad függőnek, téves elképzeléseket dédelgetsz a dohányzásod okairól és hatásairól, és ezek a hiedelmek teszik lehetetlenné, hogy kitörj a kelepcéből.

Ahhoz, hogy a függőség felszámolásának útjára léphess, először be kell látnod, hogy függő vagy.

A nikotin erősen addiktív, és ördögi ravaszsággal működik. A függő agya már a rágyújtás után hét másodperccel megkapja a friss adagot, és enyhül az előző cigaretta után maradt, elvonás okozta feszültség. Ebből fakad az az elégedettség, ellazulás és magabiztosság, amelyet a dohányosok a cigarettához társítanak.

Gondolj csak bele. Valahányszor rágyújtottál – dohányos életed minden egyes napján –, egy kicsivel jobban érezted magad, mint egy pillanattal korábban. Pedig minden alkalommal mindössze annyi történt, hogy a cigaretta átmenetileg megszüntette az előző szálból eredő kellemetlen érzést. Ez a nikotinelvonás nagyon enyhe, nagyon mérsékelt tünete – annyira enyhe, hogy dohányos életed jó részében fel sem figyeltél rá.

Ha alaposan megfigyelnéd magad, miközben rágyújtani készülsz (ezt szinte egyetlen dohányos sem teszi meg), észrevennéd, hogy amint kiveszed a cigit a dobozból, és a szádhoz érinted, megszűnik a feszítő érzés. Hét másodperc sem kell hozzá.

Még csak meg sem kell gyújtanod. Az elvonási tünetek megszüntetéséhez nincs szükséged a kábítószerre, elég a tudat, hogy mindjárt megkapod. Ebből is látszik, hogy a függőség nemcsak a test, hanem elsősorban az elme állapota.

Az elméden kell tehát dolgoznunk, gondoskodunk róla, hogy felkészüljön a változások elfogadására, hiszen ezek a változások szabadítanak fel a dohányzás járma alól.

Amikor rászokunk a cigarettára, nem vesszük észre az elvonásmegkönnyebbülés folyamatát, mert még észrevehetetlen a kínlódás. Ahogy a dohányzás életünk szerves részévé válik, kialakul bennünk az a meggyőződés, hogy élvezzük, vagy egyszerűen csak „szokássá” vált. Fel sem merül bennünk, hogy már függők vagyunk. Ha azonban megérted a függőség működését, könnyebb elfogadni, hogy nikotinfüggő vagy, és hogy az addikciót nem a valódi élvezet vagy a valódi megkönnyebbülés hajtja – az egész csak szemfényvesztés.

Tegyük fel, valaki, akit a barátodnak vélsz, tudtodon kívül leemel a bankszámládról 100 fontot, majd a kezedbe nyom 10 fontot, hogy vegyél belőle magadnak valami szépet. Igazán kedves gesztusnak éreznéd. Jószívűnek és kedvesnek tartanád az illetőt. De vajon tényleg az?

Valódi a 10 fontos bankjegy? Persze hogy az. Mi más lehetne, aki 10 fontot ajándékoz neked, mint kedves és jószívű? De amikor minden információ rendelkezésedre áll, amikor megtudod, hogy a 10 font eleve a tiéd volt, mi több, a tolvaj zsebre vágta 90 fontodat, már annak látod a 10 fontos „ajándékot” és az úgynevezett barátodat, ami valójában. Szélhámosságnak. Átverésnek. Rablásnak!

Ha megvonod a vállad – „Legalább 10 fontot visszaadott a 100-ból; elvihette volna az egészet is” –, gondolj arra, hogy ez a tolvaj évek óta meglop. Egy fikarcnyi hálát sem érdemel.

A KIS SZÖRNY

Az első cigarettával életedben először kerül nikotin a szervezetedbe. Amikor elnyomod a csikket, először éled át a fizikai nikotinelvonást. Mintha az első cigaretta egy kis nikotinszörnyet tett volna a testedbe, egy nikotinnal táplálkozó galandférget.

Amikor a nikotin kiürül a szervezetedből, a kis nikotinszörny jelzi, hogy elégedetlen. Ez az enyhe, üres, bizonytalan érzés szinte észrevehetetlen. Amint rágyújtasz a következő cigarettára, megszűnik az érzés (hiszen megetetted a szörnyet), és egy kicsit jobban érzed magad, mint az előző másodpercben. Ezzel elkezdődik egy láncreakció, amely végigkíséri az életedet. Bármivel magyarázod is a dohányzás folytatását, valójában egyetlen okod van rá: hogy megetesd a kis szörnyet.

Ismered az érzést, amikor egész nap szól a szomszéd riasztója? Valahogy kizárod a hangot, hogy intézhesd a tennivalóidat, de amikor a riasztó egyszer csak elhallgat, rettenetesen megkönnyebbülsz. Mennyei nyugalmat érzel, pedig csak a megpróbáltatás ért véget. Ugyanez történik, amikor a dohányos rágyújt, és megeteti a kis szörnyet. Csak próbálsz szabadulni a nikotinelvonás állapotából. Ezt az üres, bizonytalan érzést nehéz lenne megnevezni, csak érzed, hogy valami nem stimmel.

A nem dohányzók nem ismerik ezt az érzést, és amíg nem dohányoztál, te sem ismerted. Akkor miért dohányzol?

AZÉRT, HOGY ÚGY ÉREZD MAGAD, MINT A NEM DOHÁNYZÓK

A dohányosok egy része körömszakadtáig ragaszkodik hozzá, hogy a dohányzás örömet okoz neki. Pedig az egyetlen öröm, hogy megszűnik a kis szörny okozta megpróbáltatás, és visszatér az a nyugalom és magabiztosság, amit a függőséged előtt ismertél. Csakhogy dohányzással soha nem sikerülhet visszatérni a nem dohányzók nyugalmához és magabiztosságához.

HA NEM DOHÁNYZÓNAK AKAROD ÉREZNI MAGAD, NE DOHÁNYOZZ

Van egy jó hírem: a kis szörny nagyon gyenge, könnyen végezhetsz vele. A baj csak az, hogy a kis szörny életre kelti a nagy szörnyet, a mentális folyamatot, amely annak eredménye, hogy a rágyújtás hatására mintha jobban éreznéd magad. E folyamat dohányos életed minden egyes napján elhiteti az agyaddal, hogy a cigaretta örömet okoz, valamiféle támaszt nyújt neked. Mint amikor a barátod átver: 100 fontot lop a bankszámládról, majd neked ajándékoz belőle 10-et.

Amíg nem dohányoztál, a szervezeted nem hiányolt semmit. Aztán ráerőltetted a nikotint, és amikor a kábítószer távozott, a tested megismerte az elvonás enyhe nyugtalanságát. Nem fizikai fájdalmat éreztél; a dolog annyira enyhe volt, hogy tudatosan valószínűleg fel sem fogtad. Reakcióként azonban újra rágyújtottál.

Telik-múlik az idő, és a tudatos elméd nem érti az érzéseket és a rájuk adott reakcióidat. Csak annyit tudsz, hogy újabb cigire vágysz, és amikor megkapod, megszűnik az enyhe üresség, egy kicsit jobban vagy, egy kicsit magabiztosabbnak és teljesebbnek érzed magad, mint pár pillanattal korábban. Pedig csak azt érzed, amit mindig, amikor még nem dohányoztál. Egyszerűen csak elmúlt az első cigaretta okozta megpróbáltatás.

És így tovább: minden egyes cigaretta hatására sóvárogsz a következő után. Ez az ördögi kör határozza meg az életedet – de megszakíthatod.

Gyakorlat: FIGYELJ ODA

A dohányosok állítólag élvezik a dohányzást. Váltig állítják, hogy szeretik a cigaretta illatát és tapintását. A valóságban azonban a cigaretták túlnyomó részét úgy szívod el, hogy nem vagy tudatában az ízének, a szagának vagy bármely aspektusának.

Amikor legközelebb rágyújtasz vagy e-cigarettát szívsz, figyeld meg a folyamat minden mozzanatát. Koncentrálj a dobozra vagy a kütyüre: Hogy néz ki? Hogy néz ki maga a cigaretta? Milyen a tapintása, amikor kiveszed a dobozból? És mit érzel? Tartsd a cigarettát az orrodhoz, és figyeld meg, mit érzel, amikor megszagolod. Mi történik a szívveréseddel?

Ugyanezzel az elmélyült figyelemmel menj végig a szokásos lépéseken: illeszd a szádba a cigarettát, gyújtsd meg, szívd be a füst első hullámát, fújd el a füstöt az arcodtól és a szemedtől. Milyen szaga van az égő cigarettának? Milyen az íze? Mit érzel a nyelveden? A torkodban? Az orrodban? A tüdődben? Milyen látvány a cigaretta a két ujjad között? Amikor végigszívod és elnyomod, milyen látványt nyújt a hamutartóban? Milyen íz marad utána a szádban? És hogy érzed magad belül?

Nem azt várom, hogy ettől a gyakorlattól leszokj a dohányzásról. Ez most nem erről szól. A lényeg, hogy a saját dohányzásoddal kapcsolatban pontosan ismerd a valóságot. E pillanatban a dohányzással kapcsolatos érzékelésed az agymosás ködébe burkolózik. A többi dohányoshoz hasonlóan te is úgy gondolod, hogy a cigarettában van valami csodálatos, ezért térsz hozzá vissza újra és újra.

Csak hogy tudd, egyetlen okból térsz vissza újra és újra: hogy megetesd a kis szörnyet.

Kérlek, körültekintően járj el; ha dohányzol, a fentiek szerint szívd végig a cigit, végezd el a gyakorlatot, mielőtt továbbolvasnál. Ha e-cigarettát vagy más nikotinos terméket használsz, ennek megfelelően módosítsd a gyakorlatot. Csak ezután olvass tovább. Ne akarj mindenáron tanulságot levonni a gyakorlatból – bármit érzel is, úgy van rendjén. Ha pedig néhány napja már nem gyújtottál rá, most sem kell megtenned. Erre az esetre is lesz mondanivalóm.

LOGIKUS KÖVETKEZTETÉS

Ha a dohányzás pusztán függőség, akkor nem azért csinálod, mert örömet okoz, támaszt ad, segíti a koncentrációt vagy magabiztosabbá tesz. Vajon a heroinfüggő azért lövi be magát, mert úgy könnyebben koncentrál? Nyilván nem. Könnyű belátni, hogy azért ragaszkodik a kábítószerhez, mert a függőség miatt heroin híján borzalmasan érzi magát. Ennyi az egész, nincs ebben semmi trükk vagy rafinéria. Vigyázz, nehogy bedőlj a kábítószer hollywoodi felfogásának, amely szerint a drog csodálatos utazásra visz. Aki először próbálja ki a heroint, általában nem érzi magát fantasztikusan, éppen ellenkezőleg.

A dohányzást is ugyanilyen szemmel kell nézni. Azért dohányzol, hogy nikotinhoz juss. Azért vágysz a nikotinra, mert függsz tőle – a kis szörny miatt nyugtalan vagy és hiányérzeted van.

Ha pedig a nikotinfüggőség az egyetlen magyarázat a dohányzásra és az e-cigarettázásra, akkor teljesen mindegy, ki az illető fogyasztó. Nincs genetikai különbség dohányosok és nem dohányzók között, és nincs különbség a dohányosok különböző típusai között sem. A dohányzás csapda, amelybe bárki beleeshet, ha kísérletképpen rágyújt. Mert amint a szervezeted megérzi a nikotint, a kis szörny követeli majd a második adagot, és máris megkezdted élethosszig tartó bolyongásodat a nikotin sötét labirintusában.

REMEK HÍREK

Ha kizárólag azért dohányzol, mert nikotinfüggő vagy, akkor a függőség megszüntetéséhez csak le kell szoknod. Semmiről nem kell „lemondanod”; nem kell áldozatot hozni vagy megfosztani magad valamitől. Nem kell minden akaraterőd mozgósításával ellenállnod a kísértésnek, mert nincs kísértés.

És a személyiségedben sincs semmi kódolva, ami eltántoríthatna. Arról van szó, hogy fokozatosan belecsúszol a függőségbe – de örömmel jelenthetem, hogy a folyamat könnyen visszafordítható.

SZAKÍTSD MEG AZ ÖRDÖGI KÖRT, ÉS LÉGY SZABAD

Egyetlen trükk van, amelyre szükséged lesz ahhoz, hogy könnyen leszokj és ne gyújts rá többször – ráadásul ne egyszerűen csak nem dohányzó, hanem boldog nem dohányzó legyél –, mégpedig alaposan meg kell értened, miért ad neked ekkora örömet, élvezetet és segítséget ez a kábítószer.

A függőség elvét és folyamatát, a kis szörnyet már bemutattam, később elbánunk az agymosással, azaz a nagy szörnnyel is. Korábbi leszokási kísérleteidnél a nagy szörny okozta nálad a szenvedést és a poklok poklát, miatta érezted úgy, hogy megfosztanak valamitől.

AGYMOSÁS

Az Easyway sikere ellenére még mindig a dohányzásba halnak bele a legtöbben. Ellenünk dolgozik egy hatalmas gépezet, amely elhiteti az emberekkel, hogy azért dohányoznak, mert az örömöt és támaszt nyújt nekik.

Nem csak a dohányiparra gondolok. A televízió és a film továbbra is fontos szerepet játszik, mert menőnek, kellemesnek és érdekesnek ábrázolja a dohányzást. Minden nyíltan pöfékelő sztár személy szerint felelős azért, hogy több száz vagy több ezer rajongója szokik rá a cigire.

Ekkora propagandával szemben hogyan várhatnánk el, hogy a dohányosok felismerjék az egyszerű igazságot?

A DOHÁNYZÁS NEM A TE DÖNTÉSED

Gondolj csak bele: ha a te döntésed lenne, hogy dohányzol-e vagy sem, nem olvasnád ezt a könyvet. Azért dohányzol, mert csapdába estél, és mert eddigi leszokási kísérleteid kudarcba fulladtak. Ezúttal azonban másképp lesz.

Azoknak megy nehezen a leszokás, akik nem látják át az alapigazságot. Hogy miért? Mert rosszul kezdenek neki. A megfelelő módszerrel egyszerű leszokni. Először is azt kell megértened, miért dohányzol.

TARTALOM

Allen Carr

Bevezetés

Előszó

1. MIÉRT DOHÁNYZOL?

2. A NIKOTIN CSAPDÁJA

3. A MÍTOSZ

4. A SZABADSÁG ELSŐ LÉPÉSEI

5. AZ ÉLVEZET ILLÚZIÓJA

6. AKARATERŐ HELYETT HIT

7. A FÜGGŐ SZEMÉLYISÉG ELMÉLETE

8. TANULJ MEG KONCENTRÁLNI

9. A MÍTOSZ TERJEDÉSE

10. A PÓTSZEREK NEM MŰKÖDNEK

11. A DOHÁNYZÁS ELŐNYEI

12. AZ E-CIGARETTA, AZ ELF BAR, A RÁGÓDOHÁNY ÉS A SNÜSSZ ELŐNYEI

13. MI A HELYZET AZ „ELSZÁLLÁSSAL”?

14. AGGÓDSZ A TESTSÚLYOD MIATT?

15. MINDEN DOHÁNYOS EGYFORMA

16. ÉGETŐ KÉRDÉSEK

17. NINCS MITŐL TARTANOD

18. VEDD A KEZEDBE AZ IRÁNYÍTÁST

19. AZ ELVONÁSI TÜNETEKKEL KAPCSOLATOS IGAZSÁG

20. AZ UTOLSÓ CIGARETTÁD

21. MARADJ SZABAD

Utasítások

Allen Carr-féle Easyway-központok

Allen Carr további kiadványai

Újdonságaink, eseményeink, valamint kedvezményes ajánlataink megtalálhatók megújult webáruházunkban, a booklove.hu-n!

Felelős kiadó Tönkő Vera

A Park Kiadó a Libri Könyvkiadó Kft. imprintje

Felelős szerkesztő Elekes Dóra

Szerkesztette Orosz Ildikó

A szöveget gondozta Lovass Gyöngyvér és Pávay Andrea

Műszaki szerkesztő Rochlitz Vera

Tördelte Kaposvári Franciska

A borítót tervezte Oláh Gábor

ISBN 978 963 633 044 6

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Figtree – SIL Open Font License

Noto Serif – Apache License 2.0

Source Serif 4 – SIL Open Font License